Moody’s: Dade praat nou harder as woordeDie kredietgraderingsagentskap Moody’s. Foto: ANA Die Suid-Afrikaanse regering gaan dringend stappe moet doen om nuwe lewe in die ekonomie te blaas. Dít was die reaksie van verskeie ekonome nadat die kredietgraderingsmaatskappy die land se kredietgradering onveranderd gelaat en sy vooruitsig van negatief na stabiel verander het. Die hoofekonoom by economists.co.za, Mike Schussler, sê die regering se optrede gaan nou nie net by woorde kan bly nie. “Hulle sal nou die woord by die daad moet voeg,” sê hy. Volgens Schussler het die aanstelling van ŉ nuwe bestuur vir Eskom, die kabinetskommeling en die skorsing van die SA Inkomstediens se hoof, Tom Moyane, bewys gelewer dat die regering nou deursigtig gaan wees. Hy voeg by dat staatsbeheerde ondernemings van korrupsie ontslae moet raak en help om ekonomiese groei te rugsteun. Schussler sê nog ŉ uitdaging vir die regering gaan die staatsdiens se looneise wees. Enige eis en skikking wat bo inflasie is, sal as negatief beskou word. Schussler sê die minister van openbare ondernemings, Pravin Gordhan, gaan waarskynlik ŉ moeilike taak hê om Denel, Suid-Afrikaanse Lugdiens, Eskom en Transnet reg te ruk. Volgens Schussler het die maatskappye tydens die Zuma-presidensie grootliks weens staatskaping gebloei. Daar heers ook nog kommer oor SAL se benarde finansiële situasie. Schussler meen dit is tyd dat die regering dit oorweeg om die lugdiens te verkoop. Enige finansiële waarborge vir die SAL sal deur graderingsmaatskappye as negatief beskou word. Juis daarom kan Moody’s se besluit as ŉ mosie van vertroue in die nuwe regering van pres. Cyril Ramaphosa beskou word. Die ekonomiese groep NKC Economic Research sê dat Moody’s se besluit welkom is en ŉ moontlike uitvloei van kapitaal uit die land vir eers gestuit het. Die groep beaam ook dat staatsbeheerde maatskappye nou ŉ positiewe ommeswaai sal moet toon en tot ekonomiese groei help bydra. NKC voeg by dat die besluit nie net vir Suid-Afrika verligting gebring het nie, maar juis beleggersentiment sal ondersteun. Moody’s se besluit bring mee dat Suid-Afrika steeds in die Citi Wêreld-staatsuitgifte-indeks ingesluit sal wees. Volgens NKC is die politieke ontwikkelinge in die land positief. Die kwessie wat wel by graderingsmaatskappye en beleggers gaan spook, is hoe die nuwe beleidsrigting ingestel en toegepas gaan word. Die maatskappy sê ekonomiese groei, fiskale dissipline en sosiale kohesie is noodsaaklik. Hy waarsku egter die regering sal moet uithaal en bewys dat hy ŉ nuwe rigting inslaan. Anders kan dit ŉ negatiewe uitwerking op toekomstige graderings hê. Die ANC staan dus voor groot uitdagings. En indien hy faal om die positiewe politieke boodskap toe te pas, gaan die wittebrood vir hom verby wees. “Dit is egter ŉ goue geleentheid vir die regering om munt te slaan uit gunstige beleggersentiment,” sê die maatskappy. Intussen het die rand teenoor die dollar verstewig. Die rand verhandel vanoggend teen 11.66 nadat dit Vrydag teen 11.75 gesluit het.